Člani nevladnih in ostalih spodaj podpisanih organizacij podpiramo regulacijo in ureditev področja psihoterapije. Skrbi pa nas, da trenutni osnutek zakona ne povečuje dostopnosti psihoterapije in jo celo slabša. Če se osnutek zakona ne spremeni, bodo najbolj prizadeti tisti, ki to pomoč potrebujejo najbolj.

Želeli bi posebej opozoriti na naslednje tri točke:

**1.** **Osnutek zakona diskriminira ljudi z duševno motnjo,** saj uvaja novost, da v Sloveniji psihoterapevti ne bi smeli več delati z ljudmi, ki imajo duševno motnjo. To pomeni, da bodo uporabniki psihoterapevtskih storitev čez noč ostali brez svobodne izbire strokovne pomoči, vrste v zdravstvenem sistemu pa se bodo tako še podaljšale. Tak zakon prinaša večjo uporabo zdravil. V praksi to pomeni tudi to, da se na veliko nevladnih organizacijah, kjer se nudi kvalitetna psihoterapevtska pomoč ljudem z duševno motnjo, po novem ne bo smela izvajati več. Nekatere organizacije ocenjujejo, da bo 2/3 njihovih uporabnikov ostalo brez brezplačne takojšnje pomoči.

**2.** **Osnutek zakona ne poskrbi za otroke, mlade in socialno ogrožene**, saj ne predpostavlja za nikogar brezplačnih terapij, niti javnih služb na različnih področjih.   
Po tem osnutku zakona ni predvidenih novih služb niti v sociali, kjer bi se psihoterapevti lahko formalno zaposlili v nevladnih organizacijah ali drugje v sociali, šolstvu, policiji, domovih za ostarele ipd. in nudili brezplačne psihoterapije - tako bi do psihoterapije lahko prišli vsaj socialno ogroženi in otroci, ki tovrstno pomoč krvavo potrebujejo in si je že zdaj ne morejo privoščiti.

**3.** **Osnutek zakona ne poskrbi za boljšo dostopnost psihoterapije**. Prvo in drugo v praksi pomeni, da se bodo čakalne vrste v javnem zdravstvenem sistemu še podaljšale, nastradali pa bodo zopet ljudje in to najšibkejši. Mnoge izkušnje in raziskave namreč žal kažejo, da se ob daljšem čakanju na strokovnjaka žal lahko razvije še več duševnih motenj.

**Od Ministrstva za zdravje si želimo zakon, ki bi povečeval dostopnost za vse, nujno pa omogočil brezplačno psihoterapijo vsaj najbolj ranljivim posameznikom naše družbe. Pričakujemo, da bodo psihoterapevti – tako kot to počnejo pri nas že desetletja – še vedno lahko obravnavali duševne motnje in nudili posameznikom brezplačno in takojšnjo pomoč**.

Nekatere spodaj podpisane organizacije in društva so del mreže javnih socialnovarstvenih programov že drugo desetletje, nekatera pa so odobrena na podlagi Nacionalne resolucije za duševno zdravje. Menimo, da tovrstnih programov nov zakon ne sme onemogočiti, saj bi to pomenilo nepopravljivo škodo za duševno zdravje vseh vključenih uporabnikov.

**Prizadevanja za dober psihoterapevtski zakon do zdaj podpirajo:**

CI Glas ljudstva

Zveza Anite Ogulin in ZPM

SOS Telefon

Svetovalnica Muza

SD Hospic

Društvo Altra

Inštitut časopisa za kritiko znanosti

Zveza Sonček

Društvo Ključ – center za boj proti trgovanju z ljudmi

Društvo Hiša – društvo za pomoč in samopomoč socialno izključenih skupin

Društvo center za pomoč mladim

Zveza tabornikov Slovenije

Prvi pomurski materinski dom s svetovalnico

Varna hiša Celje

Program MOST (Zavod Karitas Samarijan)

RK Novo mesto

Zavod Krog

RKS – OZ Koper

Zavod Risa

Društvo Novi Paradoks

Društvo Vezi

Mladinski dnevni center Kamra Radovljica

Zveza društev za socialno gerontologijo Slovenije

Zveza društev gluhih in naglušnih Slovenije

Združenje Akademija za socialne vede – Združenje za razvoj socialnih ved in izvajanj projektov